## L’IVASPE forma més de 200 professionals en la direcció dels festejos de ‘bous al carrer’ en la Comunitat Valenciana

*** L’activitat formativa es dirigix a policies locals, Policia de la Generalitat, Guàrdia Civil i responsables d’espectacles taurins
* S’han programat quatre cursos per a municipis de les províncies de Castelló i València amb un total de 220 places**

L’Institut Valencià de Seguretat Pública i Emergències (IVASPE) ha posat en marxa un programa formatiu dirigit a capacitar els qui exercixen la funció de direcció del festeig en els espectacles taurins tradicionals de bous al carrer que se celebren en nombrosos municipis de la Comunitat Valenciana.

Així ho ha avançat la secretària autonòmica d’Emergències i Interior, Irene Rodríguez, durant la inauguració del primer dels cursos destinats a municipis de la província de Castelló, que se celebra en l’Escola de Salut Pública de l’Ajuntament de Castelló de la Plana.

Durant este mes de juny s’han programat quatre edicions del curs: dos en la província de València i dos en la província de Castelló, amb un total de 220 places oferides. Cada edició consta de 25 hores lectives, distribuïdes en sessions presencials de dilluns a divendres, en horari de matí.

La formació està especialment orientada a membres de la Policia Local, la Policia de la Generalitat, la Guàrdia Civil i responsables municipals de l’organització d’estos espectacles, tal com ha subratllat Irene Rodríguez, que ha estat acompanyada en l’obertura del curs pel director general d’Interior, Vicente Huet.

Irene Rodríguez, qui ha destacat que la província de Castelló acull més del 50 % dels festejos taurins de la Comunitat Valenciana, ha subratllat que “esta formació especialitzada dels cossos de seguretat i de responsables municipals reforça la professionalització en la gestió i supervisió dels festejos taurins tradicionals en la Comunitat Valenciana”.

En concret, les activitats formatives que s’han organitzat tenen com a objectiu dotar les persones participants dels coneixements i habilitats necessaris per a exercir la direcció de festejos amb la màxima eficàcia, així com de garantir tant la seguretat de l’esdeveniment com el compliment de la normativa vigent i el respecte al benestar animal.

Durant este mes de juny s’han programat quatre edicions del curs: dos en la província de València i dos en la província de Castelló, amb un total de 220 places oferides. Cada edició consta de 25 hores lectives, distribuïdes en sessions presencials de dilluns a divendres, en horari de matí.

El primer curs dirigit a la província de València ja s’ha realitzat en la seu de l’IVASPE, que acollirà el segon curs del 16 al 20 de juny. L’últim dels cursos se celebrarà novament a Castelló de la Plana del 23 al 28 de juny.

El temari comprén una introducció general als festejos de bous al carrer, la normativa aplicable, les diferents modalitats i espais en els quals es desenrotllen, les funcions de direcció del festeig i d’altres responsables, així com aspectes tècnics, protocols d’assistència sanitària, criteris d’inspecció, actuacions de la policia autonòmica i règim sancionador.

L’equip docent està format per huit especialistes en les diferents matèries, entre les quals s’inclou un mòdul específic centrat en el benestar animal, que s’aborda com un eix fonamental en esta mena de celebracions.

Fecha: 09/06/2025